open-index/open-wikipedia-markdown huggingface dataset:
Skambankt

**Skambankt** var et hardrockband fra Jæren i Rogaland. Bandet ledes av Terje Winterstø Røthing. Winterstø Røthing er også kjent som gitarist i Kaizers Orchestra. 

Bandet ble opprinnelig startet ved en tilfeldighet i 1994 da et annet band ikke kunne stille på en avtalt spillejobb. I løpet av noen timer hadde bandmedlemmene skrevet ni sanger som ble framført samme kveld. Bandet hadde enkelte spillejobber som trio før de ble oppløst i 1995. 

I 2003 begynte de å spille sammen igjen, da som en kvartett og året etter ga de ut sitt selvtitulerte debutalbum, *[[Skambankt (album)|Skambankt]]*. På albumet medvirket blant andre Prepple Houmb som gjestevokalist på sangen «KKK!». I 2007 kom oppfølgeren *[[Eliksir (album)|Eliksir]]* etterfulgt av et år med turnevirksomhet i Norge og Danmark og festivaljobber blant annet på Quartfestivalen, Øyafestivalen og Malakoff Rockfestival. Høsten 2008 spilte de inn sitt tredje album, *[[Hardt regn]]*, i Bekkstudio på Nærland i Hå kommune. Sangen «Malin» ble gitt ut som radiosingel fra albumet senere samme høst, mens selve albumet ble gitt ut 26. januar 2009. Etter utgivelsen la bandet ut på en lengre turné i Norge og Danmark hvor de blant annet varmet opp for det danske rockebandet D-A-D. 15. juni 2009 varmet bandet opp for AC/DC på Valle Hovin i Oslo. For albumet ble bandet nominert til Spellemannprisen 2009 i klassen rock.

Bandet fikk Spotify-prisen årets innovatør i januar 2014 for promoteringen av singelen «Voodoo» fra albumet *[[Sirene (album)|Sirene]]*. Fans ble oppfordret til å sende inn gamle plastgitarer som ble smeltet om til eksklusive vinylsingelplater. Prisen ble utdelt under Spellemanndagene i forbindelse med Spellemannprisen 2013 i Stavanger.

## Bandmedlemmer
* Terje Winterstø Røthing &ndash; vokal, gitar
* Hans Egil Løe &ndash; gitar, kor (trommer i 1994-1995)
* Tollak Friestad &ndash; bass, kor
* Børge Sageng Henriksen &ndash; trommer (2006–)
* Jonny Engelsvoll &ndash; tangenter (2018–)

### Tidligere medlemmer
* Tom-Erik Løe &ndash; trommer (2003–2006)

## Diskografi
### Album
* *[[Skambankt (album)|Skambankt]]* (Dog Job, 2004)
* *[[Eliksir (album)|Eliksir]]* (Dog Job, 2007)
* *[[Hardt regn]]* (Dog Job, 26. januar 2009)
* *[[Søvnløs]]* (Columbia/Sony Music, 2010)
* *[[Sirene (album)|Sirene]]* (Columbia/Sony Music, 2014)
* *[[Horisonten brenner]]* (Indie, 2018)
* *[[1994 (album)|1994]]* (Indie, 2019)
* *[[Jærtegn (album)|Jærtegn]]* (Indie, 2021)
* *[[Ti (album)|Ti]]* (Indie, 2022)

### EP-er
* *Skamania* (Dog Job, 2005) 6 spor, 19:55 minutter

### Singler
* *Mantra* (2010)

## Referanser


## Eksterne lenker
* 
* 
*  Fanpage
*  Skambankt på MySpace
Oslo Pistolklubb

**Oslo Pistolklubb** ble stiftet 1. juni 1922 av en gruppe unge menn som akkurat var ferdig med sin militærtjeneste i H. M. Kongens Garde. Tanken var først bare å danne en forening for gamle gardister, men ettersom alle hadde skyteopplæring i friskt minne, så ble pistolskyting det samlende moment.

Klubben fikk først navnet Pistolklubben Akershus, men ble ganske snart omdøpt til Kristiania Pistolklubb. Da Kristiania skiftet navn til Oslo i 1924, fulgte klubben med, og ble til Oslo Pistolklubb.

Klubben har i dag ca. 420 medlemmer. I OPK kan du møte skyttere av alle kategorier, fra hobbyskyttere, og til nasjonale og internasjonale topp-skyttere. Klubben har skyttere på pistol-landslaget både i dame- og herreklasser. 
## Forbund
Oslo Pistolklubb er tilknyttet Norges Idrettsforbund gjennom sitt medlemskap i Norges Skytterforbund.
OPK er tilknyttet Oslo Skytterkrets.

## Aktiviteter
Klubben har aktiviteter innenfor alle pistol-programmene til Norges Skytterforbund.

## Klubbhus
OPK har eget klubbhus med kontor, kjøkken, stort oppholdsrom med peis, toaletter og lagerrom.
Klubbhuset ligger ved Løvenskioldbanen. OPK eier klubbhuset. NSF eier grunnen.

## Skytebaner
OPK leier en utendørs bane (25 meter) på Løvenskiold med 20 standplasser. Banen eies av Norges Skytterforbund, men OPK eier skiveanlegget, og disponerer banen hele året. OPK har også ansvaret for vedlikehold av banen.

På Løvenskioldbanen har OPK også tilgang til en feltbane (uten skivestativer) hvor det kan skytes mot mer improviserte mål, og med alle kalibre. Denne banen disponerer OPK alene på tirsdager, og delt med andre klubber fredag, lørdag og søndag.

I vinterhalvåret leier OPK en innendørs bane (25 meter) med 20 standplasser i Ekeberghallen i Oslo. Banen eies av Oslo Skytterkrets. OPK disponerer banen på tirsdager og fredager.

Luftvåpenbane (ti meter) med seks skivetrekk leier OPK i kjelleren på Tøyenbadet i Oslo. (under rehabilitering) Banen eies av ett bedriftsidrettslag i Oslo kommune. OPK disponerer hele banen i Tøyenbadets åpningstid mandag og fredag, og har tilgang også lørdag og søndag.

## Eksterne lenker
* Oslo Pistolklubb sine hjemmesider
Xiphos

**Xiphos** (&#958;&#943;&#966;&#959;&#962;) er et tveegget sverd brukt med en hånd av grekerne. Det var et primært slagvåpen for de greske hærene sammen med spydet eller kastespyd. Bladet var rundt 60 cm langt. Xiphosen kunne både brukes til å hogge og stikke med på grunn av sin bladformede blad. Det ble vanligvis kun brukt når spydet var ødelagt. En av fordelene med dette sverdet var at man kunne hogge over sverdet noe som er veldig effektivt i nærkamp i en tett formasjon.

På grunn av kampformen til krigføring til hest, anbefalte Xenofon å bruke den buede makhaira i kavaleriet i *On Horsemanship* 12.11.

Det ser ut til at spartanerne utviklet et kortere sverd, rundt 30 cm langt, men som ellers lignet hoplittenes generelle xiphos. Denne kortere versjonen av xiphosen var nyttig i nærkampen til gresk krigføring og ble brukt av alle grekerne under og etter peloponneserkrigen slik det kommer frem av kunst fra den perioden. Men det lengre hoplittsverdet sluttet aldri å eksistere.
To/Die/For

**To/Die/For** er et finsk gothic metal band fra byen Kouvola, stiftet i 1999.

## Biografi
To/Die/For startet i 1999, da musikerne fra hard-rock bandet Mary-Ann (som hadde eksistert siden 1993) bestemte seg for å skifte musikkstil til gothic metal,
og byttet navn på bandet.Juli samme året, etter å ha produsert en selv-finansiert EP med tittelen *Deeper Sin*, fikk de platekontrakt med Spinefarm Records.

Debutalbumet deres ble sluppet i Finland i slutten av det året, og bandet signerte kontrakt med Nuclear Blast (for Europa) og Pony Canion (for Japan)
En musikkvideo for sangen "All Eternity" ble laget.

I 2000, var bandet på Europa turne' sammen med Dark Tranquillity, Sentenced og In Flames. Bassist Miikka Kuisma sluttet i bandet og ble
erstattet av Marko Kangaskolkka, som hadde spilt med bandet i tidligere år.*Epilogue* ble sluppet i 2001, etterfulgt av en turne' med  Lacrimosa.
Albumet *Jaded* ble utgitt i 2003 og Albumet *Iv* kom ut i 2005.

## Medlemmer
* Jarno Perätalo – Vokal
* Juppe Sutela – Gitar
*Eza Virén – Gitar
* Samuel Schildt – Bass
* Matti Huopainen – Trommer

### Tidligere medlemmer
* Juha Kylmanen – Vokal (2004) 
* Joonas Koto – Gitar (1999-2003, 2006-)
* Miikka Kuisma – Bass (1999–2000)
* Marko Kangaskolkka – Bass (2000–2003)
* Tonmi Lillman – Trommer (1999–2003)
* Mika Ahtiainen – Gitar
* Juska Salminen  – Keyboard
* Antti-Matti "Antza" Talala – Gitar
*Joonas Koto – Gitar
* Josey Strandman – Bass
* Santtu Lonka – Trommer

### Gjestemusikere
* Kimberly Goss – Vokal i *All Eternity*
* Marco Hietala – Vokal i *Epilogue*
* Tanya Kemppainen – Vokal i *Epilogue* and *Jaded*
* Anna – Vokal i *Jaded*

## Diskografi
### Album
* *Mary-Ann* (Demo EP, 1997)
* *Deeper Sin* (Demo EP, 1998)
* *[[All Eternity (To/Die/For album)|All Eternity]]* (1999)
* *[[Epilogue (To/Die/For album)|Epilogue]]* (2001)
* *[[Jaded (To/Die/For album)|Jaded]]* (2003)
* *[[IV (To/Die/For album)|IV]]* (2005)
* *[[Wounds Wide Open (To/Die/For album)|Wounds Wide Open]]* (2006)

### Singler
* *In The Heat of the Night* (2000)
* *Hollow Heart* (2001)
* *Little Deaths* (2005)
* *Like Never Before* (2006)
* *Screaming Birds* (2014)

## Eksterne lenker
* 
* 
* To/Die/For's offisielle Facebook-side
Den sorte ørns orden

**Den sorte ørns orden** (tysk: *Der Hohe Orden vom Schwarzen Adler*) var Preussens høyeste ridderorden. Den ble innstiftet av kurfyrst Fredrik III av Brandenburg den 17. januar 1701, en dag før han ble kronet til prøyssisk konge i Königsberg den 18. januar. Ordenens statutter er datert 18. januar 1701.

I motsetning til Pour le Mérite var Den sorte ørns orden ingen fortjenesteorden, men en ridderorden. Medlemstallet var begrenset til tredve, de kongelige prinsene ikke medregnet. Før 1848 måtte personer som ikke var av riksfyrstelig fødsel dokumentere å stamme fra åtte adelige og være eldre enn tredve år. De prøyssiske prinsene fikk likevel ordenen ved fødselen.

Med de nye statuttene gitt av Fredrik Vilhelm IV den 20. februar 1848 ble kravet om adelig herkomst avskaffet. Tildelingen av ordenen til borgerlige ble deretter forbundet med arvelig adelskap.

## Se også
* Oversikt over artikler om mottakere av Den sorte ørns orden
Grønnebakkan

**Grønnebakkan** er en bydel i Harstad som ble begynt å utvikles fra slutten av 1970-tallet. I tillegg til eneboliger består den øverste delen av en serie rekkehus som opprinnelig ble bygd til ansatte ved Harstad sykehus, politiet og andre kommuneansatte, men ble fort et sted hvor andre også bosatte seg. Videre utbygging på midten av 1980-tallet. Den delen som ble utbygd på 80-tallet het på folkemunne "nybyggan" til langt inn i 90-tallet. Grønnebakkan ligger på en topp ca. 4 km utenfor Harstad sentrum, og er kjent for sin panoramautsikt over sentrum. 

Før utbyggingen var Grønnebakkan en populær turmark, og de gamle traktorveiene og stiene eksisterer fortsatt. De leder opp til både Pevatnet og Musvatnet under Middagsfjellet, samt over Kanebogåsen. På grunn av skoghogst og saubeiter er området ikke like oppsøkt som før og flere turstier er sperret av nye bygninger eller har begynt å gro igjen. 

Grønnebakkan Barnehage åpnet i 1995, og er privat eid. Dette er en av Harstads største og nyeste barnehager, og har bidratt til at mange småbarnsfamilier har flyttet til området.
Ritchie Valens

**Ritchie Valens** (fullt navn **Ricardo Esteban Valenzuela Reyes**; født 13. mai 1941 i Pacoima, Los Angeles i California, død 3. februar 1959 i Clear Lake i Iowa) var en amerikansk sanger som ble omtalt som «den nye Elvis».

## Liv og virke
### Bakgrunn
Hans mor het Concepcion Reyes («Concha»), og hans far het Joseph Steven Valenzuela («Steve»). Faren døde da sønnen var 11 år gammel. Ritchie var en familiekjær ung mann, som også satte musikk svært høyt, spesielt rock and roll. Han hadde med seg gitaren sin overalt og spilte på den hver gang anledningen bød seg.

### Karriere
Ritchie ble oppdaget av Bob Keane fra Del-Fi Records, som også ble manager for den unge artisten. Det var Keane som laget artistnavnet Ritchie Valens.

Valens hadde en særpreget stemme, men hans karriere ble kort. Etter åtte måneder i rampelyset omkom han i en flystyrt 3. februar 1959, 17 år og 8 måneder gammel. Denne dagen blir omtalt som «The day the music died» i Don McLeans sang «American Pie», som er sterkt inspirert av flystyrten. To andre stjerner døde sammen med ham, Buddy Holly og The Big Bopper. Piloten Roger Peterson omkom også. Flyet styrtet i Clear Lake (Iowa) bare få minutter etter takeoff.

Ritchie hadde tre store hiter i sin korte karriere: «La Bamba», «Come On, Let's Go» og «Donna». Sistnevnte ble skrevet til kjæresten, Donna Ludwig.

## Diskografi

### Studioalbum
* *Ritchie Valens* (1959)
* *Ritchie* (1959)

### Livealbum
* *Ritchie Valens In Concert at Pacoima Jr. High* (1960)

### Singler
(utgitt av Del-Fi Records)
* «Come On, Let's Go» / «Framed» (1958)
* «Donna» / «La Bamba» (1958)

* «Fast Freight» / «Big Baby Blues» (1959)
* «That's My Little Suzie» / «In a Turkish Town» (1959)
* «Little Girl» / «We Belong Together» (1959)
* «Stay Beside Me» / «Big Baby Blues» (1959)

* «The Paddiwack Song» / «Cry, Cry, Cry» (1960)

* «La Bamba '87» (av Los Lobos) / «La Bamba» (originalversjon) (1987)
* «Come On, Let's Go» / «La Bamba» (1998)

## Film
Filmen *[[La Bamba (film)|La Bamba]]* kom ut i 1987 og handler om Ritchies liv og karriere. Musikken ble fremført av Los Lobos. Valens' mor krevde at filmen skulle være ekte og sannferdig, men likevel inneholder den noen frie fantasier. Dette måtte ifølge produsentene til for å skape litt «action» i historien. Det fokuseres også på Ritchies flyskrekk i filmen, men ifølge familien hadde han ikke flyskrekk. Dette ble diktet opp av filmskaperne. I filmen fremstilles Ritchie som en svært frampå gutt, selv om han visstnok var ganske blyg, men familien skal ha vært svært fornøyd med filmen og sa at den handler om Ritchie slik de husket ham.

## Død
Ritchie Valens ligger begravd i San Fernando Mission Cemetery i utkanten av Los Angeles. Hans mor Concha ble gravlagt ved hans side i 1987. Valens ble overlevd av fire søsken: Bob, Connie, Irma og Mario.

## Referanser


## Eksterne lenker
* 
* 
*
Malierne

**Malierne** var et folk i antikken som levde ved munningen av elven Sperkheios i Hellas. Deres språk var indoeuropeisk. I den vestlige dalen til Sperkheios var deres land ved siden av ainierne. Deres viktigste by var Trakhis.

I byen Anthele hadde malierne et viktig tempel for Demeter, et tidlig sentrum for det delfiske amfiktyoniske forbund.

Malierne ba Sparta i 426 f.Kr. om hjelp i sin krig mot oitaierne. Spartanerne grunnla så byen Herakleia Trakhinia på samme sted som Trakhis. I de etterfølgende tiårene var malierne under Spartas herredømme til de gjorde opprør mot dem i korinterkrigen. I denne krigen mistet de sitt land sør for Sperkheios, Herakleia Trakhis ble gitt til oitaierne og Lamia ble den nye hovedstaden til malierne.

Sammen med oitaierne og ainierne ble malierne medlemmer av det korintiske forbund og siden 235 f.Kr. medlem av forbundet Aitolia. I 189 f.Kr. sluttet de seg til Akhaia Fthiotis og siden dette tidspunktet ble malierne regnet som thessaliere.
Nougat

**Nougat** er en konfekt- og godterimasse som er laget av ristede, finhakkede nøtter blandet med brunet sukker. Nøttene er vanligvis mandler, men det brukes også kjerner fra valnøtter, hasselnøtter, pistasjnøtter og annet. For å lage brun nougat er sukkerstoffet karamell, for å lage hvit nougat blandes nøttene isteden med smeltet honning og eggehviter. Nougat kan også lages av ristede nøtter, melis og sjokolade. Konsistensen varierer fra bløt til hard.

Ordet *nougat* kommer fra provençalsk fransk der det uttales «nog**a**» og betyr «nøtt», et ord som er avledet av det latinske *nux*.

## Se også
*Krokan
*Konfekt
*Nugatti

## Eksterne lenker
* 
* Oppskrift på fransk nougat
* Oppskrift på hvit nougat

* Oppskrift på nøttefri nougat
Bank2

**Bank2 ASA** (etablert 12. mai 2005 som *B2 Finans ASA*) er en norsk bank som har spesialisert seg på refinansiering av misligholdt gjeld for personer, selvstendig næringsdrivende og bedrifter som av ulike årsaker ikke får lån i andre banker. Dette kan komme i form av refinansiering av boliglån med betalingsanmerkning, dog med noe høyere boligrente enn i tradisjonelle banker. Likevel er det også mulig å få avslag hos denne banken, da den oppstiller visse kriterier som alder, betjeningsevne, og ledig boligverdi. Banken ble grunnlagt av finansmennene Jon Harald Nordbrekken og Øystein Stray Spetalen. Bankens administrerende direktør per 2021 er Frode Ekeli.

Bank2 har kontorer i Henrik Ibsens gate 60A Oslo.

Den 2. juni 2017 fattet Finanstilsynet vedtak om bankens kapitalbehov. I vedtaket het det blant annet:Bank2 ASA skal ha kapital utover minstekravet og bufferkrav tilsvarende 5,5 prosent av beregningsgrunnlaget (pilar 2-krav) for risikoer som foretaket er utsatt for og som ikke, eller bare delvis, er dekket i pilar 1. Pilar 2-kravet skal dekkes av ren kjernekapital.

Bank2 ASA ble en del av Enity Bank Group gjennom et oppkjøp den 31. oktober 2023. Den 2. april 2024 ble det gjennomført en fusjon med Bluestep Bank AB, som nå utgjør en integrert del av konsernet. Bank2s spesialisering innen refinansiering og håndtering av misligholdt gjeld er en viktig del av Enity Bank Groups virksomhetsstrategi i Norge og Norden. 

## Referanser


## Eksterne lenker
Bank2 (offisielt nettsted)
Økonomisk makt

**Økonomisk makt** oppstår gjennom ulike bytteforhold, der noen besitter etterspurte goder og der kjøpekraft akkumuleres gjennom fordelaktig markedsbytte. Produsenter kan øke sin markedsmakt ved konsentrasjon og prissamarbeid og forbrukerne har ulik påvirkning gjennom varierende kjøpekraft og konsumentorganisering. 

Den økonomiske makten er knyttet til rikdom og fordeling av knappe goder; den økonomiske organiseringen omfatter kretsløp omkring produksjon, bytte, fordeling og forbruk. Historisk oppsto det institusjonelle skiller mellom politisk og økonomisk makt med liberalistiske forestillinger om et selvregulerende næringsliv. 

Økonomisk makt kan utøves gjennom boikott av et lands varer, eller gjennom en handelsblokade. Et rikt og mektig land kan bruke sin makt over et mindre ressurssterkt land og på denne måten få landet til å inngå visse handelsbetingelser, for eksempel ved å nekte det mindre landet utviklingshjelp.

## Litteratur
* Østerud, Øyvind (2003) «Makten og demokratiet», Gyldendal.
Storskogmus

**Storskogmus** (*Apodemus flavicollis*) er en art i musefamilien. Den har rødbrun pels, hvit buk og gul halsflekk. 
Den har lang hale, og store øyne. 
Den kan bli 10-12 cm lang, i tillegg til den 10-13 cm lange halen, og veier ca. 50 gram. 
Forskjellen på storskogmus og småskogmus er bare størrelsen, halelengden, og en lys halsflekk.

Arten er utbredt i Europa fra Nord-Spania, Frankrike, England og Wales nord til Skandinavia, og øst til Uralfjellene. Den lever også i Italia, på Balkan og i Tyrkia, Israel, Libanon og Syria. I Norge finnes storskogmus nord til Trøndelag.

## Referanser




## Eksterne lenker
*
Sentenced

**Sentenced** var et gothic metal-band som begynte med å spille melodisk death metal. Bandet ble stiftet i 1989, og kommer fra Muhos i Finland. Bandet ble oppløst i 2005. Grunleggeren Miika Tenkulas døde i 2009 og endte muligheten for noen gjenforening.

## Medlemmer
* Ville Laihiala – Vokalist (1996–2005)
* Miika Tenkula – Gitar (1989–2005)
* Sami Lopakka – Gitar (1989–2005)
* Sami Kukkohovi – Bassgitar (1996–2005)
* Vesa Ranta – Trommer (1989–2005)

### Tidligere medlemmer
* Lari Kylmänen – Bassgitar (1989–1991)
* Taneli Jarva – Bassgitar & vokal (1991–1996)
* Tuure Heikkilä – Trommer (1989)

## Diskografi
### Studioalbum
* *[[Shadows of the Past (album)|Shadows of the Past]]* (1991)
* *[[North from Here]]* (1993)
* *[[Amok (Sentenced album)|Amok]]* (1995)
* *[[Down (Sentenced album)|Down]]* (1996)
* *[[Frozen (album)|Frozen]]* (1998)
* *[[Crimson (Sentenced album)|Crimson]]* (2000)
* *[[The Cold White Light]]* (2002)
* *[[The Funeral Album (Sentenced album)|The Funeral Album]]* (2005)

### EP-er
* *The Trooper* (1993)
* *Love & Death* (1995)

### Konsertalbum
* *[[Buried Alive]]* (2 disk, 2006)

### DVD
* *[[Buried Alive]]* (2 disk, 2006)

### Singler
* *Killing Me Killing You (1999)*
* *No One There* (2002)
* *Routasydän* (2003)
* *Ever-Frost* (2005)
* *The Glow of 1000 Suns/Amok Run* (2008)

### Compilation
* *Story: A Recollection* (1997)
* *Manifesto of Sentenced* (2009)

### Demoer
* *When Death Joins Us...* (Demo, 1990)
* *Rotting Ways to Misery* (Demo, 1991)
* *Journey to Pohjola* (Demo, 1992)
* *Demo 1994* (Demo, 1994)

### Split album
* *[[Cronology of Death]]* (1991)
* *promo split MCD* (2005)

## Eksterne lenker
* 
* 
* 
*
Alveol

**Alveoler** (*alveole*) eller  **lungeblærer** er små luftblærer i lungene, som gjør at lungene er svampaktige. Disse små luftblærene er endestasjonen til bronkiene hvor oksygenet går over i blodet og karbondioksid (avfallsprodukt fra blodet) returneres for utånding. 

Alveolene er organisert i små klaser som sørger for at overflaten for oksygenopptaket og avgivelse av karbondioksid (CO2) blir så stort som mulig. Rundt alveolene ligger kapillarnettet som fører det oksgenrike blodet til lungevenen som går tilbake til hjertet som pumper blodet videre rundt i kroppen. 

Ved lungebetennelse blir alveolene i en større eller mindre del av lungen bli fylt med pus og væske slik at pasienten er avhengig av den friske delen av lungene for gassvekslingen. 

## Lungeemfysem

Ved røyking, mye hosting og ved innpusting av mye luftforurening kan veggene mellom alveolene brytes ned slik at alveolene gror sammen til større blærer. Dette vil føre til at overflaten blir mindre, derav vil også oksygenopptaket bli lavere og gir nedsatt lungekapasitet.

## Se også
* Åndedrettssystemet
* Lungene
* Bronkietreet
* Respirasjonssvikt
Kimberly Goss

**Kimberly Goss** (født 15. februar 1978 i Los Angeles, California) er vokalist i det finsk baserte heavy metal bandet Sinergy.

## Tidlig liv
Goss ble født i Los Angeles, med koreansk far og tysk-amerikansk mor, som var jazzsanger. Da hun var 1 år gammel, fikk moren en sangjobb i Japan, så de flyttet til byen Kawasaki, nær Tokyo, for å bo der et år. De flyttet tilbake til Los Angeles i 1980 og flyttet senere til Chicago (hvor moren hennes var født), der vokste Goss opp.
 
## Biografi
Før hun startet sitt eget band, sang og spilte hun for det norske black metal bandet Ancient fra 1996 til 1997, gjennom disse årene var hun også keyboard spiller for det svenske symfoniske metalbandet Therion. Hun spilte også keyboard for Dimmu Borgir og var med på turnéen for *Enthrone Darkness Triumphant*-albumet deres. Hun var med på en Europa-turné med Children of Bodom i 1998.  Hun var gift med gitarist Alexi Laiho, (som spiller gitar både i Sinergy og Children Of Bodom). Forholdet deres tok slutt i 2004, men de er fremdeles gode venner.

Goss startet sin karriere innen musikk tidlig, i 15-årsalderen debuterte hun som vokalist for undergrunnsbandet Avernus. I en alder av 16 begynte hun å skrive og publisere sitt eget ekstrem metal-fanzine, og intervjuet kjente band som Emperor, Darkthrone, Mayhem og Bathory.

Da hun var 17 år gammel flyttet hun til Norge for å spille i bandet Ancient. Etter å ha laget et album med dem, dro de på turné med band som Dark Funeral og Bal-Sagoth. Hun ble også invitert til å spille keyboard og synge bakgrunnsvokal for Therions verdensturné for *Theli*-albumet deres.  Sammen med Therion, turnerte hun med band som Amorphis, Sentenced og My Dying Bride. Og hun var med og opptrådte på europeiske festivaler som Dynamo Open Air.

I 1997 ble hun spurt om å bli med i Dimmu Borgir som en sesjonskeyboardist, og de dro på turné med band som In Flames, Krisiun og Kreator. Under denne turnéen i august 1997, møtte hun gitarist Jesper Strömblad og sammen dannet de den første antydningen av Sinergy.  Hun flyttet til Sverige i 1998 for å ordne med medlemmer og lage det første albumet, *Beware The Heavens*.  Kort tid etter flyttet hun enda en gang, til Finland, der hun bor nå. Sammen med det opprinnelige bandmedlemmet Alexi Laiho, fornyet de Sinergy, denne gangen med finske musikere. Gjennom årene har Sinergy turnert med band som Nightwish, Angra, Dark Tranquility, In Flames og Children of Bodom.  De har også spilt på noen av verdens største metalfestivaler, inkludert Wacken Open Air. Suksessen deres i Japan har medført at Goss har skrevet en månedlig spalte i *Burn! magazine*.

Goss har også gjort bidrag for andre band, skrevet noen sanger for Children of Bodom på to av deres album, og vært gjestevokal på album til band som Warmen, Eternal Tears of Sorrow og  Kylähullut.

## Referanser


## Eksterne lenker
*
Småskogmus

**Småskogmus** (*Apodemus sylvaticus*) er en art i musefamilien.
Den har brun pels og hvit buk, ofte en gul flekk mellom frambeina. 
Den forveksles lett med arten storskogmus, men den har litt mindre ører og er vanligvis mindre i størrelse, rundt 90 mm lang.
Den kan også forveksles med husmus men småskogmus har markert mørkere overside på halen, og husmusa har tydelig hakk i øvre gnagertenner mens skogmus har jevne gnagertenner.
Småskogmus kan grave seg opptil 1 m ned i bakken for å unngå frost og lever om vinteren av vegetasjon under snøen.

Arten lever i Europa nord til Skandinavia, vest til Island og Irland, og øst til Belarus og Vest-Ukraina. Den finnes også i Nordvest-Afrika, og på mange av øyene i Middelhavet. Skogmusene i det østligste Europa og Nord-Asia regnes nå til andre arter. I Norge er småskogmus vanligst på Sør- og Østlandet, men den finnes også spredt på Vestlandet nord til Møre og Romsdal. Registreringer av arten er gjort så langt nord som til Nordland.

Denne arten er ikke så knyttet til skog som storskogmus, og kan leve nesten overalt der det er nok vegetasjon til at den kan skjule seg. Småskogmus lever av og til knyttet til mennesker, og har nok spredt seg med menneskelig hjelp til Nord-Afrika, Irland, Island og mange små øyer. 

## Referanser




## Eksterne lenker
*
C21

**C21** var et dansk boyband opprettet i 1998. 

## Medlemmer
*Søren Bregendal
*Esben Duus 
*David Pepke

## Diskografi
**Studioalbum**
**C21* – 2003
**Listen* – 2004

**Singler**
**Stuck in My Heart* – 2002
**You Are The One* – 2003
**She Cries* – 2003.
**One Night In Bangkok* – 2003
**Tell Me Why*

## Eksterne lenker
*
Svenske konsulater i Norge

**Svenske konsulater i Norge** er en tjeneste Sverige har for sine innbyggere så vel som for nordmenn på en rekke steder i Norge. Systemet kalles «Honorära generalkonsulat och honorärkonsulat» og konsulatene finnes på disse stedene:

*Arendal Konsul Terje Bodin Larsen
*Bergen Konsul Per Gunnar Rasmussen
*Bodø Konsul Ingrid Maria Holm
*Narvik Konsul Kenneth Solberg Hauge
*Porsgrunn Konsul Christen Knudsen 
*Stavanger Konsul Bjørg Erstad
*Tromsø Konsul NA
*Trondheim Konsul Jan Kaare Tapper 
*Ålesund Konsul Ole Johan Persson

## Eksterne lenker
* Sveriges ambassade i Norge
Thespiai

**Thespiai** (gresk: Θεσπιαι, *Thespiai*) var en antikk gresk by i Boeotia. Den lå på flat mark med en rekke høyder som gikk østover fra foten av fjellet Helikon til Theben. Ifølge Pausanias var Eros den guddommen som ble mest tilbedt ved Thespiai. 

Byen inneholdt mange kunstverk, blant dem *Eros* til Praxiteles, en av de mest kjente skulptørene i den antikke verden. Den trakk folkemengder til Thespiai. Senere ble den flyttet til Roma av Caligula, satt tilbake av Claudius og igjen flyttet av Nero. Der var også en bronsestatue av Eros av Lysippos. Thespiaierne tilbad også musene og feiret en festival til ære for dem i den hellige grotten på Helikon. 

Rester av det som antagelig var den antikke festningen er der fremdeles, og de består av en avlang eller oval linje med befestninger. Området rett øst og sør for disse er dekket med grunnmurer, disse bærer vitner om utstrekningen til den antikke byen. Restene av en grav som inkluderte en kolossal steinløve ble i 1882 oppdaget på veien til Leuktra. Graven dateres til det 5. århundre f.Kr. og er antagelig graven til thespiaierne som falt i slaget ved Plataiai, for de som falt i slaget ved Thermopylene ble gravlagt i felten.

Historisk er Thespiai hovedsakelig en fiende av Theben. Under den persiske invasjonen i 480 f.Kr. var den en av de få byene i Boeotia som nektet å følge Thebens eksempel med å sende syv hundre menn med Leonidas I til Thermopylene. Etter at byen ble brent ned av Xerxes I, satte de resterende innbyggerne sammen en styrke på 1800 menn til den greske hæren ved Plataiai. Under den athenske invasjonen av Boeotia i 424 f.Kr., led den thespiaiske hæren tunge tap i slaget ved Delion, og året etter dro Theben fordel av den midlertidige svekkelsen til å anklage sine naboer for vennskap med Athen og fjerne deres murer. I 414 f.Kr. blandet de seg igjen inn for å slå ned et demokratisk opprør.

I korinterkrigen tok Thespiai Spartas side, og mellom 379 f.Kr. og 372 f.Kr. tjente de gjentatte ganger spartanerne som en base mot Theben. Året etter ble de redusert av Theben og tvunget til å sende en kontingent til slaget ved Leuktra. Det var antagelig kort tid etter dette slaget at Theben brukte sitt nye herredømme til å ødelegge Thespiai og fordrive dets folk til eksil. Byen ble gjenoppbygget noe senere. I 171 f.Kr. søkte byen Romas vennskap etter sin politikk med å stå imot Theben. Den blir senere nevnt av Strabo som et stort sted og av Plinius som en fri by.
Sosialdemokratisk Studentforbund

**Sosialdemokratisk Studentforbund** (**SSF**) er en tidligere landsomfattende studentorganisasjon tilknyttet Arbeiderpartiet. Den ble nedlagt i 2000 og gikk da inn i Arbeidernes ungdomsfylking. 

Organisasjonen koordinerte sosialdemokraters studentengasjement, og samordnet arbeidet med å stille lister til studentparlamenter/studentting på de ulike lærestedene. SSF fungerte som en medlemsorganisasjon, med egne landsmøter og utarbeidet felles politikk for sosialdemokratiske representanter på lærestedene.
Westlife

**Westlife** er et boyband fra Irland, og regnes som et av de mest vellykkede slike band gjennom tidene, med over 44 millioner solgte album verden over. Westlife meldte sin oppløsning sent i 2011 og hadde sin farvel-turné i 2012. De annonserte i 2018 at de skulle gjenforenes, med ny turne og album i 2019. 20 år etter «Swear it again» ble sluppet. Westlife har gitt ut ti studio album (og et best of album), hvorav alle har solgt til minst 2x platina. De har også gitt ut 26 singler, hvorav 14 har gått til topps på listene i Storbritannia. Med sine 14 nummer-én singler i Storbritannia, plasseres Westlife seg som det det andre mest vellykkede bandet på denne listen, kun slått av The Beatles. Det 11 studioalbumet ˆSpectrumˆ er ventet i slutten av 2019. 

Westlife er de eneste artistene som har vunnet «Best Irish Pop Act» ti år på rad, stemt frem av publikum. I tillegg er Westlife også de enste som har vunnet «Record of the Year» i Storbritannia fire ganger.

## Historie

Før Westlife var Kian Egan, Mark Feehily, og Shane Filan med i bandet *IOYOU* (også kalt IOU), sammen med Derrick Lacey, Graham Keighron og Michael «Miggles» Garret. De lanserte singelen «Together Girls Forever».

Louis Walsh, manageren til boybandet Boyzone ble så kontaktet av Filans mor. Hun ville at Walsh skulle komme for å se på bandet. IOYOU prøvde seg så for Simon Cowell i plateselskapet BMG, men bandet trengte noen forandringer før de fikk platekontrakt. Lacey og Keighron ble da droppet fra bandet, og man arrangerte en audition i Dublin for å finne nye medlemmer. Her fant man Byrne og McFadden. Etter dette ble også Garret droppet fra gruppen. 

3. juli 1998 så det nye bandet dagens lys, med navnet Westside. Men siden et annet band allerede hadde tatt dette navnet, skiftet de navn til Westlife, som de fortsatt heter. Louis Walsh var nå manager sammen med Ronan Keating, fra bandet Boyzone.

Opprinnelig var Mark Feehily, Shane Filan og Brian McFadden hovedvokalister, mens Nicky Byrne og Kian Egan var co-vokalister. Denne fordelingen holdt seg helt til Brian forlot bandet i 2004. I dag er det fortsatt Shane og Mark som synger hoveddelene i et stort flertall av sangene. 

Weslife slapp sin første singel «Swear It Again» i april 1999, og den gikk rett til topps på listene i Irland og Storbritannia. Deres første nummer én i Norge var «If I Let You Go» (1999).

## Album

## Nummer 1-singler i Storbritannia

## Referanser

## Eksterne lenker
* 
*  
*
Norske rekorder på skøyter

Denne artikkelen inneholder en liste over de norske rekordene på skøyter.
* *Oppdatert per 8. mars 2026*

## Kvinner

## Menn

## Blandet

## Se også
* Verdensrekorder på skøyter

## Eksterne lenker
*  Norgesrekordliste på Norges Skøyteforbunds nettsider
Tine Aamodt

**Tine Aamodt** (født 1969) er en billedkunstner utdannet fra Kunstakademiet i Trondheim. Hun bor og arbeider i Oslo. Hun har siden 1997 vært medlem av kunstnergruppen Acme.

## Omtale av kunsten
Aamodt arbeider med interiør som ikke umiddelbart fremtrer som et interiør for tilskuerens blikk. Det minner kanskje mer om spor etter interiør; et skyggespill, et forsøk på å snu innsiden ut, på å vise frem negativet av interiørbildet. Utgangspunktet er fotografier av interiører, som er manipulert slik at de blir liggende i grenselandet mellom det konkrete og det abstrakte. Arbeidet blir en illusjon av et rom som bryter med det reelle fysiske rommet slik at det forvirrer oss, og samtidig skaper en bevissthet om det reelle rommets grenser. Uttrykket har referanser til våre dagligdagse og kanskje trivielle omgivelser.

Tine Aamodt har også sammen med Line Løkken produsert kunstboken *MANUAL*. 28 kunstnere er bidragsytere med spesialproduserte verk til denne boken. Arbeidene er alt fra fysiske ting som kan klippes ut og settes sammen, til oppskrifter og beskrivelser av noe som skal lages eller gjøres.

Aamodt er medlem Norske Billedkunstnere, Unge Kunstneres Samfund og Landsforeningen Norske Malere.

Fra 2016 har Aamodt sittet i styret i Landsforeningen Norske Malere.

## Utstillinger
* 2017 Bærum Kunsthall
* 2016 Skiens Kunstforening
* 2015 Galleri 21, Malmø
* 2012 Galleri LNM, Oslo
* 2009 Galleri Rom for Kunst, Oslo
* 2002 Akershus Kunstnersenter
* 2003 KunstnerSenteret i Buskerud
* 2004 Nordnorsk Kunstnersenter
* 2004 Rogaland kunstsenter Nytorget
* 2004 Trøndelag Senter for Samtidskunst
* 2005 Hamar Kunstforening
* 1998 Galleri F15 / Punkt Ø
* 1999 Galleri Christian Dam
* 2001 Hordaland Kunstsenter

Tine Aamodt har også deltatt på Høstutstillingen, og vant Høstutstillingsprisen i 2014. Verk av Aamodt er innkjøpt av Norsk kulturråd.

## Referanser


## Eksterne lenker
* tineaamodt.no
* oslopuls.no 
* samtidskunst.no
* Tine Aamodt i LNM Arkiv
576i

**576i** er en standard-definition videomodus som brukes i land som tidligere brukte PAL eller SECAM.

*576* er den vertikale oppløsningen på bildene i denne modusen. Den horisontale oppløsningen er vanligvis 720 eller 768 piksler. *i* står for «interlaced» («sammenflettet»), som betyr at hvert bilde blir overført som to delbilder bestående av annenhver linje. Disse blir så «flettet» sammen til ett bilde på skjermen. I realiteten vises det 50 delbilder i sekundet (skutt 1/50 sekund etter hverandre), så lenge materialet ikke er filmet progressivt (25p). Interlaced oppleves som mykere i bevegelsene enn sistnevnte. Hvert delbilde har derfor en vertikal oppløsning på 288 piksler og derfor blir standarden noen ganger kalt **288i**. Delbildefrekvensen (må ikke forveksles med bildefrekvens) er på 50 Hz, og dette tallet er noen ganger inkludert slik at modusen blir beskrevet som **576i50**.

Videoformatet kan overføres av de digitale TV-standardene ATSC og DVB og brukes på DVD. Den støtter sideforholdene 4:3 og anamorfisk 16:9.

## Se også
* Standard-definition television
* High-definition television
* 4K-oppløsning

## Fotnoter

## Referanser


## Eksterne lenker
* Artikkel om HDTV  på nettstedet tek.no
*
Spinefarm Records

**Spinefarm Records** er et plateselskap basert i Helsingfors med hovedfokus på heavy metal-artister. I 1990 ble et sub-selskap med navn **Spikefarm Records** startet av Sami Tenetz fra Thy Serpent. Spinefarm er velkjent og respektert blant metalfans, siden grupper kategorisert som underground har hatt kommersielle fremganger takket være plateselskapet. Blant de mest kjente av bandene finner man Nightwish, Sentenced og Children of Bodom.

## Band
### Spinefarm
*Amorphis
*Babylon Whores
*Barathrum
*Beto Vázquez Infinity
*The Black League
*Charon
*Children of Bodom
*Dark Tranquillity
*Darkwoods My Betrothed
*Dreamtale
*Eilera
*Ensiferum
*Eternal Tears of Sorrow
*For My Pain
*Funebre
*Hevein
*Impaled Nazarene
*Kiuas
*The Kovenant
*Lullacry
*Machinae Supremacy
*Malpractice
*myGRAIN
*Nightwish
*Norther
*Rotten Sound
*Satyricon
*Sentenced
*Sethian
*Sinergy
*Sonata Arctica
*Sororicide
*Tarja Turunen
*Tarot
*The Machete'''
*Throne of Chaos
*Thy Serpent
*To/Die/For
*Twilightning
*Virtuocity
*Warmen

### Spikefarm
*Ajattara
*Amoral
*Beherit
*Code
*Demigod
*Entwine
*Finntroll
*Kalmah
*Moonsorrow
*Noumena
*Ram-Zet
*Rapture
*Reverend Bizarre
*Shape of Despair
*Silentium
*Sólstafir
*To Separate the Flesh from the Bones

## Eksterne lenker
*
480i

**480i** er en videomodus som brukes i land som tidligere brukte NTSC. 480i er den digitale versjonen av denne standarden.

*480* er den vertikale oppløsningen på bildene i denne modusen. Den horisontale oppløsningen er vanligvis på 702 piksler. *i* står for «interlaced», som betyr at hvert bilde blir overført som to delbilder bestående av annenhver linje. Disse blir så «flettet» sammen til ett bilde på skjermen. Delbildefrekvensen (må ikke forveksles med bildefrekvens) er vanligvis på (60/1,001 ≈) 59.94 Hz for farge-TV og blir ofte rundet opp til 60 Hz. Dette gir en bildefrekvens på ca. 29,97 bilder per sekund. Noen ganger blir delbildefrekvensen inkludert i navnet slik at modusen blir beskrevet som **480i60**, **480i/60** eller **480/60i**.

480i kan overføres av de digitale TV-standardene ATSC og DVB og brukes på DVD. Den støtter sideforhold på 4:3 og anamorfisk 16:9.
Kromosom 13

**Kromosom 13** er ett av de 23 kromosomparene hos mennesker. Mennesker har normalt to versjoner av dette kromosomet, ett fra hver av foreldrene. Dette kromosomparet dekker omtrent 114 millioner basepar som er byggematerialet til DNA. Kromosom 13 står for mellom 3,5 % og 4 % av den totale mengden DNA i cellene.

Identifiseringen av genene på hvert kromosom har i lang tid blitt sett på som ett av de viktigste forskningsområdene, og blitt viet mye tid og resursser. Siden forskere bruker forskjellige metoder til å identifisere genene, har man ikke klart å stadfeste ett nøyaktig antall gen. Det er antatt at kromosom 13 inneholder omtrent 750 gen.

## Viktige gen
* ATP7B
* BRCA2
* RB1

## Sykdommer, fysiske og psykiske misdannelser
* Brystkreft 
* Patau syndrom

## Eksterne lenker
* UiB om kromosom
* What Can Our Chromosomes Tell Us?
* Random Orientation of Chromosomes
Zinfandel

**Zinfandel**, også kjent som **primitivo** i Italia og **crljenak kaštelanski** i Kroatia, er en blå vindrue. Druen brukes vanligvis til å produsere en robust og alkoholsterk rødvin, men det lages også rosévin på druen, i USA ved navnet *White Zinfandel* eller *Zinfandel Blush*. 

## Utbredelse
Zinfandel har sitt opphav i Dalmatia, en kystregion i Kroatia, og druetyper av zinfandel-typen var dominerende i den Kroatiske vinindustrien på 1800-tallet. Druen ble importert til Puglia på Italias «hæl» en gang på 1700-tallet, og fikk her navnet *primitivo* fra *primativus* eller *primaticcio*, på grunn av sin tidlige (*primo*) modning.

Druen kom til USA rundt 1830, og til California under gullrushet i 1850. Druen er i dag en av de viktigste variantene i USA, og mer enn 10% av de Californiske vinstokkene er i dag på zinfandel.

Druen dyrkes også i Sør-Afrika, Australia og Chile.

## Holdbarhet
Zinfandel kan drikkes relativt ung på grunn av sin behagelige og fruktige karakter. Ved lagring kan den utvikle seg videre til å bli rund og mektig med portvinskarakter.

## Smak, lukt og struktur
Avhengig av jordsmonn, temperatur, modning og lagring kan zinfandel ofte smake av bringebær, bjørnebær og blåbær, og kan ha en krydret karakter. Vinen kan utvikle et dypere preg av bær ved lagring. Rød amerikansk zinfandel lagres vanligvis på nye eikefat. 

Zinfandeldruen inneholder mye sukker, og kan gjæres til vin som overstiger 15% vol alkohol. Vinene har bra med tanniner, moderat syre og god balanse.

## Referanser


## Eksterne lenker
* Arcus om druetyper
Rex Tucker

**Rex Tucker** (født 20. februar 1913 i March i Isle of Ely (nå Cambridgeshire) i England, død 10. august 1996) var en regissør av TV-serier i 1950- og 1960-årene.

Han var en av drivkreftene da *[[Doctor Who]]* ble utviklet i 1963. Han var midlertidig produsent, før Verity Lambert tok over jobben. Tuckers venn, skuespilleren og regissøren Hugh David, sa senere at det var Tucker som døpte serien *Doctor Who*, selv om Tucker selv sa at Sydney Newman fant på navnet. Tucker hadde også spurt David om han ville spille Doktoren, men han avslo.

Tucker skulle opprinnelig regissere den første historien, *[[An Unearthly Child]]*, og det var også planlagt at han skulle regissere flere historier i den første sesongen. Dette skjedde ikke, og han regisserte bare *[[The Gunfighters]]* i 1966. Tucker og Innes Lloyd, som da var produsent, var uenige om hvordan den siste episoden av historien skulle klippes, og Tucker ba derfor om å få navnet sitt fjernet fra episodens rulletekst.

## Eksterne lenker
*
Schleswig-Holsteins flagg

**Schleswig-Holsteins flagg** er en vannrett delt trikolor i fargene blått, hvitt og rødt. Fargene i flagget er hentet fra våpenskjoldene til de to landsdelene: Blått fra Schleswigs våpen med to blå løver på gull bunn, hvitt og rødt fra Holsteins sølv såkalte «nesleblad» på rød bunn. Dette symboliserer at Schleswig og Holstein er uadskillelige.

Schleswig-Holsteins flagg ble til som et opprørsmerke mot Danmarks politikk for å skille de to hertugdømmene fra hverandre og trekke Schleswig, som var et dansk len og der en del av befolkningen var dansktalende, tettere under dansk kontroll. I 1843 ble det laget en fane til en folkefest i Aabenraa. Denne viste de to hertugdømmenes våpen på rød duk. I 1845 ble flagget i fargene blått, hvitt og rødt til. Det skjedde i Schleswig by av kvinner tilknyttet sangforeningen *Schleswiger Liedertafel*. Flagget ble framvist ved sangerfesten i Schleswig by i juni 1844 og i 1845 ble en fane i fargene blått, hvitt og rødt og med Schleswigs våpen benyttet under sangerfesten i Würzburg. Dermed ble fargene ikke bare et samlingsmerke for tysksinnede i Schleswig-Holstein, men også et merke kjent utenlands. På denne bakgrunn ble flagget derfor forbudt av danske myndigheter 31. juli 1845. Dette bidro likevel bare til å befeste fargene i den schleswig-holsteinske befolkning, da særlig hos de tysktalende. 

Etter at Schleswig-Holstein gikk tapt for Danmark i 1867, og hertugdømmene ble en provins under Prøyssen, fikk flagget i blått, hvitt og rødt fortsatt ingen offisiell anerkjennelse. Da Schleswig-Holstein ble omdannet til et forbundsland i Forbundsrepublikken Tyskland, ble imidlertid flagget etter en tid hentet fram igjen og gjort til delstatens offisielle flagg. I 1949 fikk Schleswig-Holstein sin forfatning, men ble det ikke nevnt noe om delstatens symboler. Først 18. januar 1957 ble delstatssymbolene for Schleswig-Holstein fastsatt. Her fastsettes flagget til blått over hvitt over rødt i forholdet 3:5. Statsflagget har i midten av flaggduken Schleswig-Holsteins våpen. Dette er en kombinasjon av Schleswigs løver og Holsteins «nesleblad», et symbolsk uttrykk for de politiske aspirasjonene om to landsdeler som skal være forent til evig tid. 

## Kilder
* Manfred Jessen-Klingenberg: «Slesvig-Holstens blå-hvid-røde flag», *Sønderjysk månedsskrift*, nr. 7-8, 1994.
*''Die Landesfarben'' om flagget fra Landesregierung Schleswig-Holstein
Slaget ved Kypros

**Slaget ved Kypros** fant sted rundt 450 f.Kr. nær Salamis i Kypros.

Den athensk–ledede sjøforbundet mistet i 454 f.Kr. en flåte i et mislykket forsøk på å støtte et egyptisk opprør mot Persia. I løpet av de neste tre årene klarte Athen heller ikke å erobre Farsalos i Thessalia, i tillegg til Sikyon og Oeniadai som alle var allierte av den spartansk–ledede peloponneserforbundet. Athen inngikk i 451 f.Kr. en fem år lang våpenhvile med Sparta.

Etter våpenhvilen fant Kimon muligheten til å fortsette krigen mot perserne. Han seilte til Kypros med to hundre triremer fra konføderasjonen. Derfra sendte han seksti skip til Egypt for å hjelpe prins Amyrtaios som kjempet mot perserne ved Nildeltaet. Kimon støttet med de gjenværende skipene opprøret til de gresk–kypriotiske bystatene mot deres herrer og beleiret den persiske befestningen Citium på sørvestkysten av Kypros. Under beleiringen døde Kimon og kommandoen over flåten gikk til Anaxikrates som forlot Citium for å møte den fønikiske og kilikianske flåten ved Salamis på Kypros. Den greske flåten fikk en fullstendig seier til sjøs og på land, og da de seksti skipene fra Egypt sluttet seg til dem, seilte de tilbake til Athen.

Athenerne utnyttet ikke sin seier. I stedet returnerte de hjem hvor de oppdaget at Sparta hadde tatt over tempelet ved Delfi og at boeotianerne begynte å gjøre opprør mot det athenske styret. Dette opprøret førte til slaget ved Coronea i 447 f.Kr.
Elbridge Gerry

**Elbridge Thomas Gerry** (født 17. juli 1744, død 23. november 1814) var en amerikansk diplomat og statsmann. Han tilhørte det demokratisk-republikanske partiet og tjente som visepresident for James Madison fra 4. mars 1813 til sin død halvannet år senere. Han var da den andre visepresident som døde mens han hadde embedet, den første var hans forgjenger George Clinton.

Gerrys underskrift er å finne på USAs uavhengighetserklæring, men han var en av tre som nektet å skrive under på grunnloven i 1787 fordi den ikke inneholdt en menneskerettighetserklæring (*[[Bill of Rights (USA)|Bill of Rights]]*). Han ble visepresident etter å ha vært guvernør i Massachusetts i 1810 og 1811.  

Gerrys ettermæle er også knyttet til begrepet *[[gerrymandering]]*;  det å konstruere valgkretser på en måte som er til fordel for én politisk part.

## Referanser


## Eksterne lenker
* 
*
Paddy Russell

**Paddy Russell** (1928–2017) var en britisk regissør.

I perioden 1962–1981 regisserte hun blant annet episoder av *Out of the Unknown* (1965), *Late Night Horror* (1968), *Pere Goriot* (1968), *Little Women* (1970), *The Moonstone* (1972) og *[[The Omega Factor]]* (1980).

Før hun begynte å jobbe som regissør, var hun produksjonsassistent hos BBC. Hun jobbet på flere serier med den berømte regissøren Rudolph Cartier. Hun jobbet på både *Quatermass*-seriene og BBCs dramatisering av George Orwells roman 1984 (1954).

Russell regisserte fire *[[Doctor Who]]*-historier: *[[The Massacre of St Bartholomew's Eve]]* (1966), *[[Invasion of the Dinosaurs]]* (1974), *[[Pyramids of Mars]]* (1975) og *[[Horror of Fang Rock]]* (1977). Hun var den første kvinnelige regissøren som jobbet på serien i en tid da TV-industrien var mannsdominert.

## Referanser


## Eksterne lenker
*
Robert Green

**Robert Green** (født 18. januar 1980) er en engelsk tidligere fotballspiller.

I august 2006 ble han solgt fra Norwich City FC til West Ham United for 2 millioner pund (25 millioner NOK).

I juni 2012 ble West Ham United enige med Robert Green om å si opp kontrakten i klubben. I løpet av de 6 årene Green var i klubben, ble han en stjerne og ble blant annet kåret til årets West Ham-spiller i 07/08-sesongen.

## Landslaget
Han har også tolv landskamper for England. Han var egentlig med i troppen til fotball-VM i 2006, men måtte melde forfall på grunn av en skade, som også satt ham utenfor i begynnelsen av 2006/2007-sesongen.

## Referanser


## Eksterne lenker
*